PYLON คาดรายได้-กำไรปี 59 โตต่อเนื่อง จากรับรู้ฯ Backlog เพิ่ม
PYLON คาดรายได้-กำไรปี 59 โตต่อเนื่อง จากรับรู้ฯ Backlog เพิ่ม
18 พ.ย. 2558

นายชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า ผลประกอบการโดยรวมในปี 59 จะเติบโตได้ต่อเนื่องจากการทยอยรับรู้งานในมือ (backlog) ขณะที่บริษัทยังเดินหน้าประมูลงานเพิ่ม โดยอยู่ระหว่างเตรียมเข้าประมูลโครงการเมกะโปรเจ็คต์ของภาครัฐ เช่น รถไฟฟ้าสายใหม่จำนวน 3 สาย, โครงการขยายสนามบินสุวรรณภูมิเฟส 2 และรถไฟรางคู่ เป็นต้น ซึ่งคาดว่าจะทยอยเปิดประมูลตั้งแต่ในช่วงครึ่งหลังของปีหน้า
ขณะที่บริษัทตั้งเป้าผลประกอบการในระยะ 3-5 ปีจากนี้จะเติบโตต่อเนื่องเฉลี่ยราว 15-20% และหากได้รับงานโครงการเมกะโปรเจ็คต์ อาจทำให้ผลการดำเนินงานเติบโตได้อย่างมีนัยสำคัญ โดยมองว่าที่ผ่านมาภาครัฐลงทุนล่าช้า ทำให้ภาคเอกชนส่วนใหญ่ชะลอการลงทุนไปด้วย แต่เชื่อว่าในครึ่งปีหลังของปี 59 จะเห็นความชัดเจนมากขึ้น
นอกจากนี้ บริษัทยังอยู่ระหว่างรอผลประมูลงานที่ได้ยื่นเสนอไปแล้วช่วงที่ผ่านมา ซึ่งจะเป็นงานภาคเอกชน เช่น คอนโดมิเนียม โดยคิดเป็นมูลค่าราว 1 พันล้านบาท (ไม่รวมงานโครงสร้างพื้นฐานภาครัฐ) คาดว่าจะทยอยรู้ผลประมูลอย่างต่อเนื่อง และบริษัทฯคาดหวังชนะการประมูลไม่ต่ำกว่า 25% ของมูลค่างานที่ยื่นประมูล
ส่วนปีนี้บริษัทยังมั่นใจว่ากำไรสุทธิจะทำสถิติสูงสุดใหม่ จากปีก่อนที่มีกำไร 195.55 ล้านบาท โดยปัจจุบันบริษัทมี backlog ราว 800 ล้านบาท แบ่งเป็นงานโครงการก่อสร้างงานสาเข็มเจาะ, งานอาคารให้กับโครงการชีวาทัยบางโพ, โครงการอารียาเรสซิเดนซ์, โครงการสำนักงานใหญ่การไฟฟ้าฝ่ายผลิตแห่งประเทศไทย(กฟผ.), โครงการ Circle สุขุมวิท 31 เป็นต้น ซึ่งจะรับรู้รายได้ในไตรมาส 4/58 ประมาณ 280-300 ล้านบาท ส่วนที่เหลือจะทยอยรับรู้ในปีถัดไป ซึ่งน่าจะทำให้ผลประกอบการทั้งปี 58 เติบโตได้ตามคาดการณ์
ทั้งนี้ สัดส่วยรายได้ในปีนี้จะมาจากภาครัฐ 20% และภาคเอกชน 80%